


Z A P I S N I K
22. sjednice Vijeća Mjesnog odbora “Nadbiskup Antun Bauer“
održane dana 25. siječnja 2023. g. s početkom u 20.00 sat  u prostorijama 
Mjesnog odbora „Nadbiskup Antun Bauer“, Bauerova 21

Nazočni članovi Vijeća Mjesnog odbora: Marina Bauer, Bojana Ivanišević, Zlatan Krajina, Ante Barišić i Goranka Tropčić Zekan. 
Predsjednica Vijeća Mjesnog odbora pozdravlja sve prisutne i konstatira da su nazočni svi  članovi/članice Vijeća, te su stečeni uvjeti za raspravu i pravovaljano odlučivanje. 
Prije utvrđivanja dnevnog reda gđa. Tropčić Zekan predlaže usvajanje zapisnika 21. sjednice Vijeća te otvara raspravu o istom. Vijeće, bez rasprave, jednoglasno usvaja zapisnik 21. sjednice Vijeća Mjesnog odbora.
Predsjednica Vijeća otvara raspravu o Dnevnom redu 22. sjednice Vijeća Mjesnog odbora i predlaže dopunu dnevnog reda a  Vijeće jednoglasno, bez rasprave, prihvaća predložene dopune i donosi sljedeći
                                                                 DNEVNI  RED
1. [bookmark: _Hlk126059742]Program rada Mjesnog odbora „ Nadbiskup Antun Bauer“ za 2023. godinu
2. [bookmark: _Hlk52366018]Nacrt prijedloga Odluke o  davanju u zakup i na drugo korištenje površina javne namjene
3. Nacrt prijedloga Odluke o izmjeni i dopunama Odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i o vanjskom izgledu pokretnih naprava i privremenih građevina
4. Pitanja, prijedlozi, razno

Ad 1. 	Program rada Mjesnog odbora „ Nadbiskup Antun Bauer“ za 2023. godinu
Predsjednica je upoznala članove Vijeća o prijedlogu Programa rada Mjesnog odbora „Nadbiskup Antun Bauer“ za 2023. godinu koji je članovima dostavljen zajedno s Pozivom na sjednicu. 
Nakon kraće rasprave članovi Vijeća jednoglasno su usvojili Program rada MO Nadbiskup Antun Bauer za 2023. godinu.

PROGRAM RADA VIJEĆA
MJESNOG ODBORA „NADBISKUP ANTUN BAUER“
ZA 2023. GODINU

Na temelju Poslovnika i Pravila Vijeća Mjesnog odbora „Nadbiskup Antun Bauer“, te sukladno Statutu Grada Zagreba, svoj program za 2023. godinu Vijeće temelji na najaktualnijim komunalnim potrebama za poboljšanje standarda građana sa područja Mjesnog odbora „Nadbiskup Antun Bauer“.

Vijeće Programom rada obvezno:
1. Donosi financijski plan 
2. Donosi plan malih komunalnih akcija Mjesnog odbora, koji je sastavni dio plana komunalnih aktivnosti gradske četvrti
3. Donosi Izvješće o radu Vijeće Mjesnog odbora „Nadbiskup Antun Bauer“ 
4. Prati realizaciju Plana komunalnih aktivnosti i Programa održavanja komunalne infrastrukture
5. Raspravlja i donosi zaključke na osnovi zahtjeva ili prijedloga građana
6. Raspravlja i donosi mišljenja o prijedlozima akata o kojima gradonačelnik, Gradska skupština, gradski uredi  i vijeće gradske četvrt, traže mišljenje vijeća mjesnog odbora.
7. Odlučuje o raspolaganju imovinom Mjesnog odbora

Vijeće može donijeti plan potreba za aktivnostima, programima i projektima unapređenja kvalitete života građana koji su od interesa za pojedini dio mjesnog odbora ili za cijeli mjesni odbor i utvrđuje prioritete u njegovoj realizaciji.

Program rada Vijeće Mjesnog odbora „Nadbiskup Antun Bauer“ temelji se na kontinuitetu svih prethodnih aktivnosti mjesnoga odbora i zahtjevima građana.
Prema navedenom Vijeće će Programom rada: 
1. u što većoj mjeri pridonijeti kvalitetnijem razvoju i radu mjesnog odbora;
2. sustavno prikupljati i obrađivati, te učiniti dostupnim sve podatke o Mjesnom odboru, kao nužnu pretpostavku za utjecaj građana i njihovih predstavničkih tijela na razvoj područja mjesnog odbora (posebice uređenja naselja, održavanje komunalnog reda i zaštite okoliša, djelovanja javnih službi itd.), rješavanju  prometa na području mjesnog odbora, kao i prometa u mirovanju;
3. nastojati kvalitetnije i temeljitije informirati građane o svim aktivnostima na području mjesnog odbora;
4. predlagati izvođenja većih zahvata na objektima komunalne infrastrukture, kao i izgradnju drugih javnih objekata (vrtići, škole, javne garaže, sportske dvorane), a koje nije moguće financirati sredstvima kojima raspolaže mjesni odbor;
5. pomoći u održavanju, opremanju i obnovi prostora mjesnog odbora;
6. podržavati realizaciju različitih aktivnosti programa udruga i udruženja građana;
7. inicirati izradu Programa kulturnih aktivnosti na području mjesnog odbora u suradnji sa Vijećem Gradske četvrti Donji grad, te u skladu sa mogućnostima, osigurati prostorne i druge uvjete za njihovu realizaciju.

Realizacija navedenog Programa rada ovisiti će o:
· sudjelovanju članova vijeća u radu;
· izvršenju proračuna Grada Zagreba;
· suradnji s nadležnim tijelima Gradske uprave Zagreba;
· suradnji s Vijećem Gradske četvrti Donji grad;
· suradnji građana Gradske četvrti Donji grad.




Ad 2. Nacrt prijedloga Odluke o  davanju u zakup i na drugo korištenje površina javne namjene

Predsjednica je upoznala članove Vijeća o potrebi iskazivanja mišljenja o Nacrtu prijedloga Odluke o davanju u zakup i na drugo korištenje površina javne namjene, a koji je svima članovima Vijeća dostavljen elektronskom poštom. 
Nakon kraće rasprave članovi Vijeća jednoglasno su dali pozitivno mišljenje na Nacrt prijedloga Odluke o davanju u zakup i na drugo korištenje površina javne namjene.

Ad 3. Nacrt prijedloga Odluke o  o izmjeni i dopunama Odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i o vanjskom izgledu pokretnih naprava i privremenih građevina

Predsjednica je upoznala članove Vijeća o potrebi iskazivanja mišljenja o Prijedlogu Odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i o vanjskom izgledu pokretnih naprava i privremenih građevina, a koji je svima članovima Vijeća dostavljen elektronskom poštom. 

Najviše se raspravljalo o predloženim lokacijama za prodaju sezonskog voća – jagode, konkretnije, radi se o Članaku 3.a. Tablica 1. Gradska četvrt Donji grad, redni broj 2: „Martićeva ulica kod kipa Fra Grge Martića“ na kojoj je predviđeno postavljanje 1 štanda. 

Na toj lokaciji je zadnje dvije godine već bio postavljen štand za prodaju jagoda, te dio članova Vijeća smatra lokaciju potpuno neprikladnom obzirom da se radi o prostoru ispred kipa Fra Grge Martića. Članovi Vijeća su složni da ta lokacija nije prikladna, te da bi bi trebalo pronaći neku prikladniju lokaciju od predložene. 
Po završetku rasprave uslijedilo je glasanje pri čemu su članovi Vijeća većinom (3 naprema 2 glasa) dali pozitivno mišljenje Prijedlogu Odluke o mjestima za trgovinu na malo izvan prodavaonica i tržnica na malo koja se obavlja na pokretnim napravama i o vanjskom izgledu pokretnih naprava i privremenih građevina.

Ad 4. Pitanja prijedlozi, razno

Članovi Vijeća kratko su raspravljali o pitanjima odvoza smeća, te o problemu sporosti i nepostojanja komunikacije o realizaciji odobrenih/pozitivno riješenih Zaključaka našeg Vijeća.
Konkretno se radi o zatvaranju za promet Male Martićeve o čemu je Gradski ured za obnovu, izgradnju, prostorno uređenje, graditeljstvo, komunalne poslove i promet donio još 15. rujna 2022. godine Rješenje (Klasa: UP/I-340-08/22-002/1660; Urbroj: 251-10-41-1/010-22-2). 

Rasprava se povela i o problemima grafita, te o potpunoj neučinkovitosti policije i pravosudnog sustava prema oštećivanju tuđe imovine od strane grafitera, te o nagrđivanju grada. Članovi Vijeća zaključili su da je potrebno proaktivnije sudjelovati u borbi protiv grafita, te su odlučili detaljnije razraditi moguće antigrafitne akcije. 
 

Sjednica je završila u 21.00 sati.
Zapisnik vodila: Goranka Tropčić Zekan
KLASA:  024-08/23-003/177
URBROJ: 251-13-11-1/002-23-2

							           Predsjednica Vijeća Mjesnog odbora
                                                                                                       „Nadbiskup Antun Bauer“

